b'\n_START_ARTICLE_\nAutomatinis dulki\xc5\xb3 siurblys\n_START_SECTION_\n\xc4\xaeprastos savyb\xc4\x97s\n_START_PARAGRAPH_\n\xc5\xa0iuo metu beveik visi neseni modeliai sugeba patys i\xc5\xa1 bet kurios pad\xc4\x97ties kambaryje susirasti tame pat kambaryje esan\xc4\x8di\xc4\x85 pakrovimo stotel\xc4\x99, prisijungti prie jos ir pasikrauti akumuliatori\xc5\xb3. Dauguma j\xc5\xb3 sugeba taip pat prad\xc4\x97ti valym\xc4\x85 u\xc5\xbeprogramuotu laiku, nors ne visi sugeba pakartoti u\xc5\xbeprogramuot\xc4\x85 valym\xc4\x85 periodi\xc5\xa1kai. Paprastai b\xc5\xabna \xe2\x80\x9ed\xc4\x97m\xc4\x97s\xe2\x80\x9c (ma\xc5\xbeos, labai u\xc5\xbeter\xc5\xa1tos vietos) ir kambario valymo re\xc5\xbeimai (gali b\xc5\xabti ir kitoki\xc5\xb3)._NEWLINE_Savaeigiam siurbliui reikalingi bent jau lietimo\xc2\xa0\xe2\x80\x93 sm\xc5\xabgio jutikliai, leid\xc5\xbeiantys apva\xc5\xbeiuoti kli\xc5\xabt\xc4\xaf ar nuo jos pasitraukti. Da\xc5\xbeni ir nuotoliniai jutikliai, kli\xc5\xab\xc4\x8diai art\xc4\x97jant suma\xc5\xbeinantys greit\xc4\xaf.\n_START_SECTION_\nValymo strategijos\n_START_PARAGRAPH_\n2011 metais buvo paplit\xc4\x99 dvejopi modeliai, \xc5\xa1iame straipsnyje pamin\xc4\x97ti \xc5\xbeinomiausius j\xc5\xb3 gamintojus._NEWLINE_Roomba grup\xc4\x97s siurbliai va\xc5\xbeiuoja aklai ir pajut\xc4\x99 kli\xc5\xabt\xc4\xaf (ar \xc4\xaf j\xc4\x85 atsitrenk\xc4\x99) pasisuka pagal parengt\xc4\x85 algoritm\xc4\x85. \xc5\xa0is algoritmas toks, jog siurblys anks\xc4\x8diau ar v\xc4\x97liau prava\xc5\xbeiuoja visur, nors kai kur prava\xc5\xbeiuodamas dukart ir da\xc5\xbeniau su darbu u\xc5\xbetrunka ilgiau nei \xc5\xbemogus. Tok\xc4\xaf siurbl\xc4\xaf pigiau pagaminti, o tur\xc4\x97damas pakankamai laiko jis vis viena i\xc5\xa1valo kambar\xc4\xaf._NEWLINE_Trilobyte tipo siurbliai bando orientuotis kambaryje kaip \xc5\xbemon\xc4\x97s ar gyv\xc5\xabnai, susidarydami apytikr\xc4\xaf patalpos bei savo veiksm\xc5\xb3 plan\xc4\x85. Juos valdo daug sud\xc4\x97tingesni algoritmai, siekiantys jog robotas aplankyt\xc5\xb3 visas valytinas vietas niekur neu\xc5\xbeva\xc5\xbeiuodamas dukart. Tokia siurbliai darb\xc4\x85 baigia grei\xc4\x8diau, kas svarbu jei, pavyzd\xc5\xbeiui, nepatinka siurblio keliamas triuk\xc5\xa1mas. Ta\xc4\x8diau \xc5\xa1ie modeliai brangesni. Kainuoja ne vien pati \xe2\x80\x9eakis\xe2\x80\x9c: kadangi kontroleris vykdo daug sud\xc4\x97tingesnius algoritmus (vaizd\xc5\xb3 analiz\xc4\x99 ir pan), jis turi b\xc5\xabti daug paj\xc4\x97gesnis, taigi ir brangesnis. Nors ir sud\xc4\x97tingesni, \xc5\xa1io tipo siurbliai buvo pirmieji prad\xc4\x97ti masi\xc5\xa1kai gaminti. \xe2\x80\x9eTrilobyte\xe2\x80\x9c turi ultragarsinius jutiklius; v\xc4\x97lesni modeliai kaip LG Roboking kartais turi net dvi kameras, i\xc5\xa1 kuri\xc5\xb3 viena stebi lubas (nustatydama patalpos apytikr\xc4\xaf plan\xc4\x85) or kita grindis (sekdama roboto jud\xc4\x97jim\xc4\x85 kaip optin\xc4\x97 pel\xc4\x97).\n_START_SECTION_\nReikalavimai\n_START_PARAGRAPH_\nGeresni modeliai sugeba valyti \xc4\xafvairius pavir\xc5\xa1ius ir turi jutiklius saugan\xc4\x8dius nuo kritimo priva\xc5\xbeiavus laipt\xc5\xb3 kra\xc5\xa1t\xc4\x85 ar kit\xc4\x85 pana\xc5\xa1i\xc4\x85 viet\xc4\x85. Ta\xc4\x8diau nors jie dirba automati\xc5\xa1kai, dulki\xc5\xb3 talpykl\xc4\x85 paprastai reikia i\xc5\xa1tu\xc5\xa1tinti \xc5\xbemogui po kiekvieno valymo. Tik nedaugelis modeli\xc5\xb3 gali patys i\xc5\xa1tu\xc5\xa1tinti talpykl\xc4\x85 \xc4\xaf didesn\xc4\xaf konteiner\xc4\xaf pakrovimo stotel\xc4\x97je. Valymo \xc5\xa1epet\xc4\x97liai daug sud\xc4\x97tingesni nei paprasto siurblio ir juos taip pat reikia periodi\xc5\xa1kai valyti bei pri\xc5\xbei\xc5\xabr\xc4\x97ti. Jei susiurbiama daug plauk\xc5\xb3, gali b\xc5\xabti reikalingi special\xc5\xabs tam tinkami modeliai.\n_START_SECTION_\nValymo mechanizmas\n_START_PARAGRAPH_\nDauguma siurbli\xc5\xb3 turi besisukant\xc4\xaf valymo \xc5\xa1epet\xc4\x97l\xc4\xaf, kuris gerai valo kilimus bei surenka ne\xc5\xa1varumus nuo kieto pavir\xc5\xa1iaus. Siurbimo \xc4\xaftaisas, palyginus su \xc4\xafprasto siurblio, n\xc4\x97ra galingas. Dulki\xc5\xb3 mai\xc5\xa1eliai beveik nenaudojami, dulkes tiesiog i\xc5\xa1kratant i\xc5\xa1 talpyklos \xc4\xaf \xc5\xa1iuk\xc5\xa1lin\xc4\x99. Atlikdamas pana\xc5\xa1\xc5\xb3 darb\xc4\x85 su daug ma\xc5\xbeesn\xc4\x97s galios motoru (kad ir per ilgesn\xc4\xaf laik\xc4\x85), \xc5\xa1is siurblys gali b\xc5\xabti energeti\xc5\xa1kai efektyvesnis nei paprastas.\n_START_SECTION_\nTaikymas\n_START_PARAGRAPH_\nAutomatiniai siurbliai \xc5\xa1iuo metu sugeba palengvinti kasdienin\xc4\x99 nam\xc5\xb3 ruo\xc5\xa1\xc4\x85, prailginti tarpus tarp \xc5\xbemogaus atliekam\xc5\xb3 valym\xc5\xb3, pasiekti kai kurias \xc5\xbemogui sunkiai prieinamas vietas. Ta\xc4\x8diau net ir brangiausi modeliai kol kas (2011 m) negali visi\xc5\xa1kai pakeisti paprasto, \xc5\xbemogaus valdomo dulki\xc5\xb3 siurblio. Kadangi automatinio siurblio siurbiamasis aparatas turi b\xc5\xabti nedidelis, jo galingumas taip pat gerokai ma\xc5\xbeesnis tod\xc4\x97l automatinis siurblys geriau tinka lygioms grindims valyti. Vien 2008 metais j\xc5\xb3 parduota apie 940000.'